༠༠༠༠བརྡ་ཡིག༦༡༩མཁའ་འགྲོ་གསང་བའི་གབ་ཐིག་ལས༔ཡེ་ཤེས་མཁའ་འགྲོའི་བསྐང་བ་དངོས་གྲུབ་ཀུན་འབྱུང་བཞུགས་སོ༔ན་མོ་པདྨ་ཀ་ར་ཡེ༔༠༠༠༠བརྡ་ཡིག༦༡༩ཞལ་ཟས་ཚོགས་ཀྱི་མཆོད་པ་ལ༔བརྟེན་ནས་ཉམས་ཆག་བསྐང་བའི་ཐབས༔གནད་ཀྱི་ཡང་ཐིག་འདི་ཀའོ༔ཨོཾ་ཨཱཿཧཱུྃ༔བསྐང་རྫས་རྣམས་འཕགས་པ་ཀུན་ཏུ་བཟང་པོའི་མཆོད་པའི་སྤྲིན་ལྟ་བུར་ཟད་མི་ཤེས་པའི་གཏེར་ཆེན་པོ་ནམ་མཁའི་མཐའ་དང་མཉམ་པར་གྱུར༔རྟེན་འབྲེལ་སྙིང་པོ་དང་ནམ་མཁའ་མཛོད་སྔགས་ལན་གསུམ་རེ་བཟླས༔ཧཱུྃ་ཧྲཱིཿརང་སྣང་དོན་གྱི་འོག་མིན་ཆེན་པོ་ནས༔བརྒྱུད་གསུམ་རིག་འཛིན་བླ་མའི་ཐུགས་དམ་བསྐང་༔ཀ་དག་སྐྱེ་མེད་སྤྲོས་པའི་མཐའ་དང་བྲལ༔ཆོས་སྐུ་ཀུན་ཏུ་བཟང་མོའི་ཐུགས་དམ་བསྐང་༔ལྷུན་གྲུབ་བདེ་བ་ཆེན་པོའི་གཞལ་ཡས་ནས༔ལོངས་སྐུ་རྡོ་རྗེ་ཕག་མོའི་ཐུགས་དམ་བསྐང་༔དཔལ་རི་པདྨ་འོད་ཀྱི་གཞལ་ཡས་ནས༔ཡེཤེས་མཁའ་འགྲོ་མཚོ་རྒྱལ་ཐུགས་དམ་བསྐང་༔ཆོས་ཉིད་བརྡལ་ཁྱབ་དབྱིངས་ལས་སྐུར་བཞེངས་པ༔སངས་རྒྱས་རིགས་ཀྱི་མཁའ་འགྲོའི་ཐུགས་དམ་བསྐང་༔མེ་ལོང་ཡེ་ཤེས་དབྱིངས་ལས་སྐུར་བཞེངས་པ༔རྡོ་རྗེ་རིགས་ཀྱི་མཁའ་འགྲོའི་ཐུགས་དམ་བསྐང་༔མཉམ་ཉིད་ཡེ་ཤེས་དབྱིངས་ལས་སྐུར་བཞེངས་པ༔རིན་ཆེན་རིགས་ཀྱི་མཁའ་འགྲོའི་ཐུགས་དམ་བསྐང་༔སོར་རྟོག་ཡེ་ཤེས་དབྱིངས་ལས་སྐུར་བཞེངས་པ༔པདྨ་རིགས་ཀྱི་མཁའ་འགྲོའི་ཐུགས་དམ་བསྐང་༔བྱ་གྲུབ་ཡེ་ཤེས་དབྱིངས་ལས་སྐུར་བཞེངས་པ༔ལས་ཀྱི་རིགས་ཀྱི་མཁའ་འགྲོའི་ཐུགས་དམ་བསྐང༔སྣ་ཚོགས་ཐབས་ཀྱིས་འགྲོ་བ་འདུལ་མཛད་པ༔འབུམ་ཕྲག་ཡངས་པའི་མཁའ་འགྲོའི་ཐུགས་དམ་བསྐང་༔དུས་གསུམ་རྒྱལ་བའི་བཀའ་སྡོད་ཕོ་ཉ་བ༔བཀའ་སྲུང་དྲེགས་པའི་ཚོགས་ཀྱི་ཐུགས་དམ་བསྐང་༔ཧོཿབརྒྱུད་གསུམ་རིག་འཛིན་བླ་མ་དང་༔མཁའ་འགྲོ་དམ་ཅན་སྲུང་མའི་ཚོགས༔མ་ལུས་བདག་ལ་དགོངས་སུ་གསོལ༔ཀ་དག་སྤྲོས་མཐའ་བྲལ་བ་ལ༔མ་རིག་གཉིས་འཛིན་འཁྲུལ་པ་བཤགས༔འཁོར་འདས་དག་མཉམ་ཆེན་པོ་ལ༔བཟང་ངན་བལྟས་པ་མཐོལ་ལོ་བཤགས༔ལྷུན་གྲུབ་བདེ་བ་ཆེན་པོ་ལ༔རེ་དོགས་གཟུང་འཛིན་འཐས་པ་བཤགས༔འཁོར་བ་སྒྱུ་མའི་གྲོང་ཁྱེར་ལ༔ཨ་འཐས་དངོས་ཞེན་འཁྲུལ་པ་བཤགས༔སྡང་སྲིད་སེམས་ཀྱི་ཆོ་འཕྲུལ་ལ༔འཁྲུལ་སྣང་གཞན་བཟུང་ནོངས་པ་བཤགས༔རྒྱལ་ཀུན་སྤྱི་གཟུགས་བླ་མ་ལ༔དད་འདུན་མོས་གུས་ཆུང་བ་བཤགས༔དམ་ཚིག་གཅིག་པའི་སྤུན་གྲོགས་ལ༔བརྩེ་དང་གདུང་སེམས་ཆུང་བ་བཤགས༔སེམས་ཅན་ཕ་མའི་རང་བཞིན་ལ༔སྙིང་རྗེ་ཕན་སེམས་ཆུང་བ་བཤགས༔རང་རིག་ཆོས་སྐུར་མ་རྟོགས་ཏེ༔འབད་རྩོལ་གཞན་དུ་བྱས་པ་བཤགས༔འཁོར་འདས་བྱང་ཆུབ་སེམས་ཉིད་ལ༔ཆགས་སྡང་གཞན་བཟུང་ནོངས་པ་བཤགས༔མདོར་ན་མ་རིག་དབང་གྱུར་ཏེ༔མཁའ་འགྲོ་དམ་ཅན་སྲུང་མ་ཡི༔ཐུགས་དང་འགལ་བར་གྱུར་པའི་ལས༔ཉེས་བྱས་ཉམས་ཆག་ཅི་མཆིས་པ༔མི་འཆབ་མི་སྦེད་གནོང་འགྱོད་ཀྱིས༔བཤགས་སོ་སླན་ཆད་སྡོམ་བགྱིད་དོ༔དག་ཅིང་ཚངས་པར་མཛད་ནས་ཀྱང་༔ཐུན་མོང་མཆོག་གི་དངོས་གྲུབ་སྩོལ༔ཡི་གེ་བརྒྱ་པ་བཟླ༔དེས་ནི་ཉམས་ཆག་ཀུན་བྱང་ཞིང་༔སྒོ་གསུམ་རྡོ་རྗེའི་སྣོད་རུང་བྱེད༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔གུ་ཧྱ༔ཞེས་པ་འདི་རིག་འཛིན་བདུད་འཇོམས་རྡོ་རྗེས་གཏེར་ནས་བཏོན་ཏེ་མི་ལོ་སུམ་ཅུ་རྩ་བདུན་བར་དུ་བཀའ་རྒྱ་བྱས་ཏེ་མཐར་སྤྲུལ་པའི་སྐུ་མཆོག་སྣ་ཚོགས་རང་གྲོལ་གྱིས་བསྐུལ་ངོར་གཏན་ལ་ཕབ་པའི་ཡི་གེ་པ་ནི་དགེ་བཙུན་ཀློང་ཆེན་ཞེས་བྱ་བས་བགྱིས་སོ།།དགེའོ།།ལེགས་སོ།།སརྦ་མངྒ་ལཾ།།